**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.02.2022, ora 08.00 – 18.02.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.02.2022, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis la data de 17.02.2022, la ora 10:00, atenţionarea hidrologică nr. 6-COD GALBEN, valabilă în intervalul 17.02.2022, ora 14:00-18.02.2022, ora 16:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, cu posibile depăşiri ale COTELOR DE ATENŢIE** pe râurile din bazinele hidrografice: Vişeu – bazin superior şi afluenţii din bazinele mijlociu şi inferior, Iza – bazin superior şi afluenţii din bazinele mijlociu şi inferior, Lăpuş – bazin superior şi afluenţii din bazinele mijlociu şi inferior **(judeţul Maramureş)**, Tur **(judeţul Satu Mare)**, Someşul Mare – bazin superior şi afluenţi bazin mijlociu şi inferior **(judeţul Bistriţa-Năsăud)**.

**Fenomenele hidrologice periculoase se pot produce cu probabilitate şi intensitate mai mare ȋn intervalul 17.02.2022, ora 16:00 – 18.02.2022, ora 09:00, pe unele râuri din bazinele hidrografice: Lăpuş – bazin superior şi afluenţi bazin mijlociu şi inferior (judeţul Maramureş), Tur – bazin superiȋor şi afluenţi bazin mijlociu şi inferior (judeţul Satu Mare).**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***BISTRIŢA-NĂSĂUD, MARAMUREŞ şi SATU MARE*** *(3 prefecturi)-***COD GALBEN*.***

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someșul Mare, Lăpuș, Bârzava, Caraș, Nera, Cerna, unele râuri mici din bazinele superioare ale Crișurilor, Mureșului, Timișului, Jiului, Argeșului, Ialomiței și Siretului și din bazinul superior și mijlociu al Oltului, unde au fost în creștere ca urmare a precipitaţiilor căzute în interval, cedării apei din stratul de zapădă şi propagării.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, cursurile superioare ale Crișurilor, cursul inferior al Lăpușului, cursurile superioare ale Siretului, Moldovei și Trotușului și mai mici (sub 30% din normalele lunare) pe râurile din bazinele hidrografice: Vedea, Bârlad, Râmnicu Sărat, Tazlău, bazinele mijlocii și inferioare ale Jiului, Oltului și Argeșului și pe unii afluenți ai Prutului.

Formaţiunile de gheaţă (predominant gheață la maluri, năboi, pod de gheață), existente pe râurile din Maramureș, estul Transilvaniei, din bazinele hidrografice ale Sucevei, Moldovei şi Bistriţei, din bazinul superior al Argeșului și izolat în bazinul Trotușului au fost în diminuare, restrângere și eliminare.

Datorită precipitațiilor lichide înregistrate, cedării apei din stratul de zăpadă și propagării s-au produs creşteri importante de debite şi niveluri pe unele râuri din bazinele hidrografice: Iza, Tur şi Lăpuș.

Se situează peste **COTA DE ATENȚIE** râul Tur la stația hidrometrică Micula (270+36)-jud. SM (sector îndiguit).

**Debitele vor fi în creștere, ca urmare a** precipitațiilor prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Lăpuș, Someșul Mare şi bazinele superioare ale Mureșului şi Timișului și relativ staționare pe celelalte râuri.

Formațiunile de gheață (gheață la maluri, năboi, pod de gheață) existente vor fi în diminuare, restrângere şi eliminare, putând produce prin evoluția lor variații artificiale de niveluri și debite pe unele sectoare de râu.

Ca urmare a propagării viiturilor formate anterior în amonte nivelurile se vor situa peste **COTELE DE APARARE** pecursul inferior al râului Tur (sector îndiguit).

**DUNĂRE**

**Debitul la intrarea în ţară** (secţiunea Baziaş) în intervalul 17-18.02.2022 **a fost în creștere, având valoarea de 4500 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost staționare pe sectorul Gruia-Calafat și în creștere pe sectorul Bechet-Tulcea.

**Debitul la intrarea în ţară** (secţiunea Baziaş) **va fi** **staționar (4500 m3/s).**

În aval de Porțile de Fier debitele vor fi relativ staționare pe sectorul Gruia-Calafat și în creștere pe sectorul Bechet-Tulcea.

**2.** **Situaţia meteorologică în intervalul 17.02.2022, ora 08.00 –18.02.2022, ora 06.00**

**Administraţia Naţională de Meteorologie (A.N.M.) a emis în data de 17.02.2022, la ora 10:30, avertizarea meteorologică nr.18, din care este în vigoare mesajul nr. 2, astfel:**

**-COD GALBEN: intensificări ale vântului și viscol la altitudini mari în intervalul 18.02.2022, orele 02:00–20:00:** „în intervalul menționat în Carpații Meridionali și Orientali vântul va avea intensificări cu viteze în general de 70...80 km/h, iar la altitudini mari în special în Carpații Meridionali și de Curbură vântul va sufla tare, temporar va fi viscol, iar vizibilitatea scăzută. *Notă: intensificări ale vântului vor fi local și în sudul, estul și centrul țării, cu viteze de 45...55 km/h, iar pe arii* *restrânse de peste 60 km/h*.” (11 județe vizate: ***BACĂU, BISTRIŢA-NĂSĂUD, BRAŞOV, CARAŞ-SEVERIN, COVASNA, HARGHITA, MARAMUREŞ, MEHEDINŢI, MUREŞ, NEAMŢ şi SUCEAVA);***

**-COD PORTOCALIU- viscol puternic în intervalul 18.02.2022, orele 02:00 – 11:00: „**în intervalul menționat, la altitudini de peste 1700 m în Carpații Meridionali și de Curbură vântul va sufla tare, cu rafale de peste 100...120 km/h, va fi viscol puternic, zăpadă troienită și vizibilitate foarte scăzută.” (13 județe vizate: ***ALBA, ARGEŞ, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, PRAHOVA, SIBIU, VÂLCEA şi VRANCEA*).**

**În ţară,** vremea a fost în continuare deosebit de caldă pentru această dată, în cea mai mare parte a teritoriului, dar cu precădere în est și sud-est, unde abaterea pozitivă față de mediile climatologice a fost de 10...15 grade. Astfel, temperaturile maxime s-au încadrat între 5 grade la Târgu Lăpuș și 20 de grade la Focșani. Temporar cerul a fost noros și a plouat în Maramureș, în cea mai mare parte a Crișanei, Banatului și Transilvaniei, local în Moldova și izolat în celelalte regiuni. În Carpații Occidentali și Orientali și pe alocuri în Carpații Meridionali, la altitudini de peste 1500 m a nins, iar la altitudini mai joase precipitațiile au fost mixte. Vântul a suflat slab și moderat, temporar cu intensificări în regiunile vestice, nordice, estice, sud-estice și centrale, iar noaptea și în cele sudice, iar viteza la rafală a fost în general de 55...65 km/h (izolat până la 80 km/h în nordul Crișanei și Transilvania), precum și la munte, în special la altitudini mari, unde rafalele au atins 110...120 km/h (până la 144 km/h, în nordul Carpaților Orientali), viscolind ninsoarea și

spulberând zăpada. La ora 20, stratul de zăpadă era prezent la munte, unde măsura pe platformele stațiilor meteorologicepână la 207 cm în Munţii Făgăraş, la peste 2000 m altitudine, pe suprafeţe restrânse în Maramureș (până la 18 cm) și în Transilvania (până la 8 cm). La ora 06.00, temperatura aerului avea valori cuprinse între 1 grad la Cluj Napoca, Dumbrăvița de Codru, Huedin, Târnăveni și Toplița și 10 grade la Adamclisi, Bechet, Gorgova, Oltenița, Turnu Măgurele, Zimnicea și București. S-a semnalat ceață, dimineața, local în Oltenia, vestul Munteniei şi al Transilvaniei şi izolat în Banat și în deltă.

**Observație:** în intervalul de diagnoză au fost în vigoare 1 avertizare cod portocaliu emisă de SRPV Timișoara și 15 atenționări cod galben pentru fenomene meteorologice periculoase imediate, emise după cum urmează: 6 de SRPV Sibiu, 4 de CNPM pentru Muntenia, 3 de SRPV pentru Craiova, 1 de SRPV Constanța și 1 de SRPV Timișoara.

*]***La Bucureşti,** vremea s-a menținut deosebit de caldă pentru a doua decadă a lunii februarie. Cerul a fost mai mult senin în prima parte a zilei, apoi a prezentat înnorări temporare. Vântul a suflat în general moderat, temporar cu unele intensificări de până la 40...45 km/h. Temperatura maximă, ușor mai coborâtă decât în ziua precedentă, a fost de 15 grade la toate stațiile meteorologice, abaterea pozitivă față de mediile climatologice specifice datei fiind de 11 grade. La ora 06.00 se înregistrau 10 grade.

**3. Prognoza meteorologică în intervalul 18.02.2022, ora 08.00–19.02.2022, ora 8.00**

**În ţară,** valorile termice, în special cele nocturne, vor fi uşor mai scăzute decât în intervalul precedent, iar **vremea se va menține vântoasă în cea mai mare parte a teritoriului.** Cerul va fi temporar noros. Mai ales ziua și cu precădere în estul, sud-estul și centrul țării, pe alocuri vor fi precipitații slabe, predominant sub formă de ploaie, iar la munte, la altitudini

de peste 1400 m, mai ales sub formă de ninsoare. **Vântul** va sufla slab și moderat, **cu intensificări în zona montană, în special la altitudini mari în Carpații Meridionali și de Curbură, unde la rafală se vor depăși viteze de 100...120 km/h, va fi viscol puternic, zăpada troienită și vizibilitatea foarte scăzută, iar în prima parte a intervalului și în restul teritoriului, cu precădere în sud, est și centru, unde local vitezele vor fi de 45...55 km/h și pe arii restrânse de peste 60 km/h.** Temperaturile maxime se vor încadra în general între 4 și 14 grade, iar cele minime vor fi cuprinse între -9 grade în estul Transilvaniei și 7 grade în dealurile Banatului.

**La Bucureşti,** valorile termice se vor menține mai ridicate decât în mod obișnuit în această perioadă a anului. Cerul va fi variabil. Temporar vântul va avea intensificări pe parcursul zilei, cu viteze la rafală în jurul a 55 km/h. Temperatura maximă se va situa în jurul valorii de 14 grade., iar cea minimă va fi de -3...0 grade.

**4. Buletin nivometeorologic pentru perioada 17.02.2022, ora 20.00 - 18.02.2022, ora 20.00**

**Evoluția vremii în intervalul 16-17.02.2022**

Temperaturile au fost ușor mai ridicate decât cele normale pentru această perioadă. Cerul a fost temporar noros, iar pe arii restrânse s-au semnalat trecător precipitații slabe, ninsori în zonele înalte și ploi în cele joase. Vântul s-a intensificat, îndeosebi în nordul Carpaților Orientali, unde rafalele au atins 100-110 km/h, iar în restul masivelor a avut intensificări de 60-80 km/h pe creste. Pe arii restrânse s-a semnalat ceață, asociată izolat și cu depunere de chiciură pe creste. Stratul de zăpadă a scăzut ușor, cu 1-2 centimetri, îndeosebi la altitudini joase. În masivul Bucegi a fost semnalată o avalanșă de mici dimensiuni la altitudinea de 2000-2250 m, pe un versant sudic.

**Grosimea stratului de zăpadă în 17.02.2022, ora 14:00:**

**Carpaţii Meridionali:** 208 cm la Bâlea-Lac, 137 cm Vf. Țarcu, 133 cm la Vf. Omu, 112 cm la Cuntu, 51 cm la Parâng, 34 cm la Sinaia, 46 cm la Păltiniș, 17 cm la Predeal, 16 cm Fundata;

**Carpaţii Orientali:** 109 cm la Lăcăuți, 102 cm la Vf. Călimani, 84 cm la Bucin și Ceahlău-Toaca, 38 cm la Vf. Iezer, 25 cm la Penteleu, 24 cm la Poiana Stampei;

**Carpaţii Occidentali:** 96 cm la Stâna de Vale, 66 cm la Semenic, 27 cm la Vf. Vlădeasa 1800, 20 cm la Băișoara, 20 cm la Roșia Montană.

**Prognoza vremii în intervalul 17.02.2022, ora 20:00 - 18.02.2022, ora 20:00:**

Vremea se va răci și va fi în general vântoasă. Cerul va fi mai mult noros noaptea și în cursul dimineții, iar pe 18.02.2022 va deveni variabil. Temporar în toate masivele se vor semnala predominant ninsori, în general moderate cantitative, trecător lapovițe la altitudini joase. Cantitățile de precipitații vor fi mai însemnate în nordul Carpaților Orientali. Vântul va prezenta intensificări susținute, cu rafale ce vor depăși 70...80 km/h în majoritatea masivelor, iar pe creste cu rafale ce vor depăși 100…120 km/h din sector nord-vestic, viscolind zăpada și reducând vizibilitatea. Se va semnala ceață, asociată și cu depuneri de chiciură.

**Temperaturi prognozate în intervalul 17.02.2022, ora 20:00 - 18.02.2022, ora 20:00:**

**Peste 1800 m:** temperaturi minime: -12...-6 gr.C; temperaturi maxime: -10...-4 gr.C;

**Sub 1800 m:** temperaturi minime: -8...-3 gr.C; temperaturi maxime: -5...2 gr.C;

**Vânt la peste 2000 m:** din sector vestic și nord-vestic, cu viteze de 100…120 km/h;

**Izoterma de 0 grade**: în scădere de la 1400 la 600 m în nordul Orientalilor și al Occidentalilor; în scădere de la 2000 m la 1000 m în Carpații Meridionali și de Curbură.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

Stratul de zăpadă este relativ stabilizat, iar scăderea accentuată a temperaturilor va determina înghețarea și consolidarea stratului umezit de la suprafață, strat peste care se vor depune câțiva cm de zăpadă proaspătă. În profunzime, stratul vechi este în mare parte îngheţat și compact. Vântul puternic va spulbera zăpada din zonele înalte, favorizând formarea unor noi plăci de vânt, îndeosebi pe versanții estici și sudici. Riscul declanșării avalanșelor se va menține **însemnat (3)** la altitudini mai mari de 1800 m. Îndeosebi la supraîncărcări se pot fisura plăcile de vânt și disloca unele depozite mai însemnate de pe văi. Temperaturile vor fi predominant negative și sub 1800 m altitudine, ceea ce va duce la consolidarea stratului umezit. Stratul de zăpadă are dimensiuni mai reduse și prezintă o structură ușor instabilă în partea superioară a acestuia, iar pe văi se întâlnesc depozite mai însemnate de zăpadă. Riscul declanșării avalanșelor de dimensiuni relativ mici în etajul altitudinal 1500-1800 m va fi **moderat (2)** și poate apărea îndeosebi la supraîncărcări, pe pantele cu depozite mai consistente de zăpadă.

**Munții Bucegi RISC ÎNSEMNAT (3)**

Stratul de zăpadă este în general stabilizat, iar scăderea accentuată a temperaturilor va duce la consolidarea suplimentară a stratului pe pantele unde zăpada este ușor umezită. În zonele adăpostite sunt depozite însemnate. Vântul puternic va spulbera ninsoarea și zăpada din zonele înalte, astfel încât se vor forma unele plăci de vânt pe versanții sudici și estici. Riscul declanșării avalanșelor se va menține **însemnat (3)**. Îndeosebi la supraîncărcări, pot apărea fisuri în plăcile de vânt sau se pot disloca depozitele mai consistente de pe văi. Sub 1800 m altitudine răcirea vremii va duce la consolidarea stratului umezit. În partea superioară întâlnim o structură ușor instabilă. Deși în general stratul de zăpadă are dimensiuni reduse, pe văi sunt depozite însemnate de zăpadă. Riscul declanșării avalanșelor de dimensiuni mici la peste 1500 m este **moderat (2)** și poate apărea mai ales la supraîncărcări, pe pantele cu depozite mai consistente de zăpadă.

**Munții Rodnei RISC ÎNSEMNAT (3)**

La peste 1800 m se vor semnala ninsori moderate, care vor depune un strat nou de zăpadă, ce poate depăși local 15-20 cm, peste stratul mai vechi, ușor stabilizat. Pe anumite pante și văi se regăsesc depozite mai consistente, iar în apropierea crestelor plăci de vânt de grosimi variabile și cornișe care se pot rupe. Vântul puternic va spulbera ninsoarea și zăpada din zonele înalte, formând noi plăci de vânt. În profunzime vechiul strat este îngheţat şi compact. La supraîncărcări, în zonele cu depozite mai consistente sau în zonele cu plăci recente de vânt se pot declanșa avalanşe de dimensiuni medii și cu totul izolat mari, riscul fiind **însemnat (3)**. Sub 1800 m stratul de zăpadă are dimensiuni mai reduse, exceptând anumite pante unde sunt acumulări datorate vântului, iar temperaturile vor marca o scădere accentuată și vor duce la înghețarea și compactarea zăpezii umezite în partea superioară. La suprasarcini, dar izolat și în mod spontan, stratul mai instabil de la suprafață poate aluneca peste zăpada mai veche, ducând la declanșarea de avalanșe în general mici și izolat medii- **risc moderat (2)**.

**Munții Parâng–Șureanu RISC MODERAT (2)**

La peste 1800 m se vor semnala ninsori, temperaturile vor scădea accentuat, iar stratul de

zăpadă umezit în partea superioară, în special pe pantele ce au fost expuse soarelui, se va consolida ușor. În zonele adăpostite și pe văi sunt prezente depozite mai consistente de zăpadă. La supraîncărcări, în zonele cu depozite și plăci mai vechi de vânt, se pot declanșa avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă are dimensiuni mai reduse, iar temperaturile vor deveni predominant negative, ceea ce va duce la ușoara consolidare a zăpezii deja umezite. Pe văi și în locurile adăpostite zăpada este acumulată în depozite mai mari. Mai ales la suprasarcini sunt condiții pentru

unele declanșări de avalanșe de mici dimensiuni, riscul fiind **moderat (2)**.

**Munții Țarcu–Godeanu RISC MODERAT (2)**

La peste 1800 m zăpada este în mare parte stabilizată și ușor umezită la suprafață, îndeosebi pe pantele în general expuse soarelui. Scăderea temperaturilor va duce la ușoara consolidare a stratului, în ansamblu. Pe văi sunt depozite mai însemnate de zăpadă. Vântul puternic va spulbera ninsoarea în zonele înalte și poate forma plăci subțiri de vânt. La supraîncărcări, pe văile cu depozite însemnate și în zonele cu plăci vechi de vânt, se pot declanșa avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă are dimensiuni mai reduse, iar temperaturile vor fi predominant negative, ceea ce va duce și aici la o ușoară consolidare a zăpezii în partea superioară. Pe văi și în

locurile adăpostite zăpada este acumulată în depozite mai mari. Sub acțiunea unor suprasarcini, sunt condiții pentru apariția unor avalanșe de mici dimensiuni, riscul fiind **moderat (2).**

**Munții Călimani – Bistriței – Ceahlău RISC MODERAT (2)**

La peste 1800 m stratul s-a stabilizat ușor. Sunt așteptate ninsori moderate, care vor depune un strat nou de zăpadă. Pe anumite pante și văi se întâlnesc depozite consistente de zăpadă, iar în zonele înalte, spre creste, plăci de vânt mai vechi. Spre sol stratul este în general stabilizat. Vântul puternic va spulbera zăpada din zonele înalte pe văi și va forma unele plăci de vânt în apropierea crestelor. Riscul de declanșare a avalanșelor mici și izolat medii va fi **moderat (2)**, mai ales la supraîncărcări, care pot duce fisurarea plăcilor de vânt sau la dislocarea depozitelor de pe văi. Sub 1800 m altitudine stratul de zăpadă are dimensiuni mai reduse și prezintă o structură ușor instabilă în partea sa superioară. Pe văi sunt depozite mai vechi, dar însemnate de zăpadă. Temperaturile vor fi negative și vor duce la ușoara consolidare a stratului. Riscul declanșării avalanșelor la altitudini de peste 1500 m va fi **moderat (2),** putând apărea mai ales la supraîncărcări pe pantele cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

Temperaturile vor scădea accentuat, iar stratul superior umezit al zăpezii va îngheța și se va consolida, mai ales la peste 1500 m. Stratul de zăpadă este mai însemnat pe văi și pe versanții vestici, având o aderență mai slabă cu cel vechi, în general consolidat și compactat. Vântul puternic va spulbera ninsoarea în zonele înalte, formând depozite noi pe văi și unele plăci de vânt. Mai ales la supraîncărcări se pot declanșa avalanșe de dimensiuni relativ mici, prin dislocarea depozitelor de pe văi sau prin fisurarea plăcilor mai vechi de vânt. Riscul de avalanşe va fi **moderat (2)**, fiind prezent pe pantele mai înclinate și pe văile cu depozite mai însemnate de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC MODERAT (2)** | **RISC MODERAT (2)** |
| **ȚARCU – GODEANU** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**G.N.M.-C.J. Covasna** revine cu informații despre poluarea apei râului Olt (turbiditate roz-cenușie pe o lungime de 100 m și o lățime de 1 m) produsă la data de 15.02.2022, la ora 10.50, pe raza localității Micfalău, pod DJ 122, județul Covasna, din cauza golirii unui preaplin din lacul de decantare a apei folosite la tăierea andezitului de către S.C. Arno S.R.L. Nu s-a raportat mortalitate piscicolă. Poluarea a fost stopată la ora 12.30. Reprezentanții S.G.A. Covasna au prelevat probe de apă pentru efectuarea analizelor de laborator. În urma investigațiilor s-a constatat că unitatea funcționa fără autorizație de mediu pentru activitatea desfășurată (tăierea, fasonarea și finisarea pietrei) și nu deținea evidența gestiunii deșeurilor.

**Măsuri stabilite:**

-deschiderea evidenței tuturor tipurilor de deșeuri produse în unitate și informarea în scris a G.N.M.-C.J. Covasna asupra modului de realizare a acestei măsuri;

-pentru neconformitățile constatate **au fost aplicate două sancțiuni principale în valoare de 60 000 de lei (amendă și avertisment), precum și sancțiunea complementară de suspendare a activității până la obținerea autorizației de mediu.**

**Pe fluviul Dunărea**

**A.P.M. Constanța** informează telefonic că la data de 17.02.2022, în jurul orei 11:00, pe malul stâng al Canalului Poarta Albă-Midia Năvodari, în zona Liceului Agricol din Poarta Albă, au fost observate irizații de produs petrolier. Se intervine pentru identificarea și remedierea posibilei avarii. Se va reveni cu informații.

Pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 16.02.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-1, B-2, B-3, B-4, B-5, B-6** (municipiul București), **B-7** (orașul Măgurele-jud. Ilfov)**, B-8** (sat Dumbrăveni, comuna Balotești, jud. Ilfov)**, MS-1, MS-2** (municipiul Târgu Mureș)**, MS-3** (orașul Luduș), **AB-1** (municipiul Alba Iulia), **AB-2** (municipiul Sebeș), **BN-1** (municipiul Bistrița)**, CJ-1, CJ-4** (municipiul Cluj-Napoca), **NT-1** (municipiul Piatra Neamț)**,** **NT-2** (municipiul Roman)**, NT-3** (comuna Tașca)**, SV-2** (municipiul Suceava)**, SV-3** (orașul Siret)**, IS-1** (municipiul Iași)**, VS-1 (**municipiul Vaslui)**, BC-1 (**municipiul Bacău)**, AG-2** (municipiul Pitești)**, AG-6** (municipiul Câmpulung)**, TR-1 (**municipiul Alexandria)**, GR-2** (municipiul Giurgiu)**, GJ-2** (orașul Rovinari)**, GJ-3** (orașul Turceni)**, DJ-3** (municipiul Craiova), **DJ-6** (municipiul Calafat)**.**

1. **În domeniul solului şi vegetaţiei**

**Garda Forestieră Focșani** informează despre producerea a două incendii de litieră la data de 16.02.2022:

- la ora 11:30, în județul Vrancea, pe raza Ocolului Silvic Ingka Investments S.R.L. (fond forestier proprietate privată), în zona satului Groapa Tufei, comuna Gura Căliței, suprafața afectată - 15 ha. Incendiul a fost stins în aceeași zi, la ora 20:00, de către personalul silvic și pompierii civili;

- la ora 13:00, în județul Buzău, pe raza Ocolului Silvic Cislău, în zona comunei Pătârlagele, suprafața afectată – 0,2 ha. Incendiul a fost stins în aceeași zi, la ora 15:30, de personalul silvic, pompieri și cetățeni.

**A.R.B.D.D. Tulcea:**

- informează că la data de 15.02.2022, la ora 13:30, s-a produs un incendiu de vegetație (stuf și papură) în extravilanul comunei Niculițel, la vest de Lacul Gorgonelu, pe raza Districtului Ecologic Tulcea. Acesta a afectat o suprafață de 5 ha și s-a stins de la sine la data de 16.02.2022, la ora 06:00;

- informează că la data de 15.02.2022, la ora 18:30, s-a produs un incendiu de vegetație (stuf și papură) pe Grindul Ivancea, în partea de sud a Lacului Roșu, pe raza Districtului Ecologic Sulina. Acesta a afectat o suprafață de 400 ha și s-a stins de la sine la data de 16.02.2022, la ora 22:00;

- informează că la data de 16.02.2022, la ora 16:30, s-a produs un incendiu de vegetație (stuf și papură) în sud-vestul Lacului Ligheanca, pe raza Districtului Ecologic Maliuc. Acesta a afectat o suprafață de 30 ha și s-a stins de la sine la data de 16.02.2022, la ora 20:00;

- informează că la data de 17.02.2022, la ora 10:00, a fost semnalat un incendiu de vegetație (stuf și papură) în desfășurare în sud-estul Lacului Roșu, pe raza Districtului Ecologic Murighiol-Sfântu Gheorghe. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT